* PRIJEDLOG

Na temelju članka 5. stavka 1. Zakona o sigurnosti prometa na cestama (Narodne novine 67/08, 48/10 – Odluka Ustavnog suda Republike Hrvatske, 74/11, 80/13, 158/13 – Odluka i Rješenje Ustavnog suda Republike Hrvatske, 92/14, 64/15, 108/17, 70/19, 42/20, 85/22, 114/22 i 133/23) i članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 – pročišćeni tekst i 16/22), uz prethodnu suglasnost Ministarstva unutarnjih poslova \_\_\_\_\_\_\_\_\_\_\_\_\_\_\_\_\_\_i Ministarstva kulture i medija \_\_\_\_\_\_\_\_\_\_\_\_\_\_\_\_\_\_\_\_\_\_ Gradska skupština Grada Zagreba, na \_\_\_\_ sjednici, \_\_\_\_\_\_\_\_\_\_2024., donijela je

**ODLUKU**

**o izmjenama i dopunama Odluke o uređenju prometa**

**Članak 1.**

U Odluci o uređenju prometa (Službeni glasnik Grada Zagreba 21/14, 9/15, 20/18, 15/20 i 15/23 – pročišćeni tekst) u članku 3. stavku 1. točka 5. mijenja se i glasi:

“5. promet pješaka, vozača bicikla, vozača osobnih prijevoznih sredstava, vozača mopeda, turističkog vlaka i zaprežnih kola, jahača te gonjenje i vođenje stoke,”

U točki 10. riječ: “biciklista” zamjenjuje se riječima: “vozača bicikla”.

Na kraju točke 13. točka se zamjenjuje zarezom i dodaje se točka 14. koja glasi:

“14. uvjete ulaza, prometovanja i izlaza vozila iz zone prometa u zaštićenoj kulturno-povijesnoj cjelini i kontaktnoj zoni.”

**Članak 2.**

Članak 11. mijenja se i glasi:

“Promet biciklima odvija se sukladno propisima kojima se uređuje sigurnost prometa na cestama i biciklistička infrastruktura. “

**Članak 3.**

Članak 12. mijenja se i glasi:

“Rubnjaci pješačkih prijelaza na raskrižjima moraju biti spušteni na visinu 2-3 cm i širini od najmanje 1,2 m s maksimalnim nagibom do 10% da bi se omogućilo lakše kretanje osoba s invaliditetom, vožnja dječjih kolica, vozača bicikla i slično.

Rubnjaci prijelaza biciklističkih staza na raskrižjima moraju biti spušteni na razinu nivelete kolnika i u duljini od najmanje 1,25 m za jedan red vozača bicikla da bi se omogućilo njihovo lakše kretanje.

Prilikom izgradnje ili rekonstrukcije cesta, prilaz biciklističke staze pješačko-biciklističkom prijelazu u pravilu treba projektirati i izvoditi odvojenog od pješačkog dijela staze ugradbom rubnjaka u visini 2-3 cm i u duljini od najmanje 1 m.”

**Članak 4.**

Članak 20. mijenja se i glasi:

„U pješačkim zonama zabranjen je promet motornih vozila, osim vozila s posebnom dozvolom za prometovanje motornih vozila uz plaćanje naknade.

Iznimno, fizičke osobe koje imaju prijavljeno prebivalište i osigurano parkirališno mjesto u dvorištu ili garaži, u pješačkoj zoni ne plaćaju naknadu iz stavka 1. ovoga članka.

Visinu i način plaćanja naknade iz stavka 1. ovoga članka određuje gradonačelnik.

Osim u pješačkoj zoni, područja ograničenog prometa mogu se urediti i u drugim gradskim dijelovima i površinama.

U područjima ograničenog prometa dopušten je promet vozilima s posebnom dozvolom za prometovanje motornih vozila uz plaćanje naknade.

U području središnjeg dijela Grada Zagreba i područjima ograničenog prometa motorna vozila mogu prometovati sukladno posebnim uvjetima.

Gradonačelnik, uz prethodnu suglasnost nadležne policijske uprave, naredbom određuje pješačke zone, područje središnjeg dijela Grada Zagreba, područja ograničenog prometa (sportsko-rekreacijske zone i dr.), uvjete prometovanja vozila te uvjete za izdavanje, visinu naknade i rok važenja dozvole za prometovanje vozila te uvjete ulaza, prometovanja i izlaza vozila iz zone prometa u zaštićenoj kulturno-povijesnoj cjelini i kontaktnoj zoni.

Prometovanje vozila u pješačkim zonama, području središnjeg dijela Grada Zagreba i područjima ograničenog prometa mora biti u skladu s naredbom iz stavka 7. ovoga članka.“

**Članak 5.**

U članku 21. iza riječi: „zonama“ dodaju se riječi: „i područjima ograničenog prometa“, a broj: „5“ zamjenjuje se brojem: „7“.

**Članak 6.**

  Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb, 2024.

**Predsjednik**

**Gradske skupštine**

**Joško Klisović**

**OBRAZLOŽENJE**

**Prijedloga Odluke o izmjenama i dopunama Odluke o uređenju prometa**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o izmjenama i dopunama Odluke o uređenju prometa je članak 5. stavak 1. Zakona o sigurnosti prometa na cestama (Narodne novine 67/08, 48/10 - Odluka Ustavnog suda Republike Hrvatske, 74/11, 80/13, 158/13- Odluka i Rješenje Ustavnog suda Republike Hrvatske, 92/14, 64/15, 108/17, 70/19, 42/20,85/22, 114/22 i 133/23-udaljnjem tekstu: Zakon) te članak 41. točka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 11/21-proćišćeni tekst i 16/22) kojim je propisano da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba. Odredba članka 5. stavka 1. Zakona propisuje da jedinice lokalne i područne (regionalne) samouprave, u skladu s odredbama predmetnog Zakona, uz prethodnu suglasnost ministarstva nadležnog za unutarnje poslove, uređuju promet na svom području tako da određuju ceste s prednošću prolaska, dvosmjerni, odnosno jednosmjerni promet, sustav tehničkog uređenja prometa i upravljanje prometom putem elektroničkih sustava i video nadzora, ograničenja brzine kretanja vozila, promet pješaka, vozača bicikla, vozača osobnih prijevoznih sredstva, vozača mopeda, turističkog vlaka i zaprežnih kola, jahaća, te gonjenje i vođenje stoke, parkirališne površine i način parkiranja, zabrane parkiranja i mjesta ograničenog parkiranja, zone smirenog prometa, blokiranje autobusa, teretnih automobila, priključnih vozila i radnih strojeva na mjestima koja nisu namijenjena za parkiranje tih vrsta vozila i način deblokade tih vozila, postavljanje i održavanje zaštitnih ograda za pješake na opasnim mjestima, pješačke zone, sigurne pravce za kretanje školske djece, posebne tehničke mjere za sigurnost pješaka i vozača bicikla u blizini obrazovnih, zdravstvenih i drugih ustanova, igrališta, kino dvorana i sl., uklanjanje dotrajalih, oštećenih i napuštenih vozila, površinu na kojoj će se obavljati: test vožnja, terenska vožnja (cross), vožnja izvan kolnika (off road), sportske, enduro i promidžbene vožnje, uvjete prometovanja vozila opskrbe u zonama smirenog prometa i pješačkim zonama, te uvjete ulaza, prometovanja i izlaza vozila iz zone prometa u zaštićenoj kulturno-povijesnoj cjelini i kontaktnoj zoni. Člankom 5. stavkom 2. Zakona, propisano je da kada se uređuju uvjeti za ulaz, prometovanje i izlaz vozila u zaštićenoj kulturno-povijesnoj cjelini i kontaktnoj zoni potrebna je suglasnost ministarstva nadležnog za poslove kulture.

**II. OCJENA STANJA, OSNOVNA PITANJA KOJA TREBA UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Predloženim predmetnim izmjenama i dopunama Odluka o uređenju prometa (Službeni glasnik Grada Zagreba 21/14, 9/15, 20/18, 15/20 i 15/23-pročišćeni tekst-u daljnjem tekstu: Odluka), ista se usklađuje s odredbama Zakona i propisima koji se odnose na prometovanje bicikla.

Odluka, člankom 3. stavkom 1., točkama od 1 - 13. propisuje što se podrazumijeva pod uređenjem prometa, sukladno članku 5. Zakona. Budući da su se odredbe članka 5. Zakona izmijenile, s istima se sada izričajno usklađuju odredbe članka. 3. stavka 1. točke 5. Odluke, na način da će točka 5. glasiti: „5. promet pješaka, vozača bicikla, vozača osobnih prijevoznih sredstava, vozača mopeda, turističkog vlaka i zaprežnih kola, jahača te gonjenje i vođenje stoke,“ te točke 10. na način da se riječ: „biciklista“ zamjenjuje riječima: „vozača bicikla“. Dodaje se točaka 14. koja je propisana člankom 5. stavkom 1. točka 14. Zakona, a koja glasi: „14. uvjete ulaza, prometovanja i izlaza vozila iz zone prometa u zaštićenoj kulturno-povijesnoj cjelini i kontaktnoj zoni.“.

U odnosu na odredbe kojima se uređuje promet biciklima, iste se usklađuju sa Zakonom i Pravilnikom o biciklističkoj infrastrukturi (Narodne novine, 28/16).

Nadalje, izmjene i dopuna visine rubnjaka na pješačkim i biciklističkim prijelazima bilo je potrebno propisati distinkciju između pješačkog dijela prijelaza i prijelaza vozača bicikla preko ceste. Pravilnikom o osiguranju pristupačnosti građevina osobama s invaliditetom i smanjene pokretljivosti  (Narodne novine 78/13) se pješački prijelaz od kolnika mora odvojiti rubnjakom minimalno 3cm ili taktilnim površinama čepaste strukture radi sigurnijeg kretanja slijepih i slabovidnih osoba. Prijelaz biciklističke staze preko kolnika prema Pravilniku o biciklističkoj infrastrukturi ne smije biti odvojen rubnjakom višim od maksimalno 3 cm. Gradonačelnik Grada Zagreba je osnovao radnu skupinu pod nazivom Zagreb  Cycle Unit (ZGCU) radi unaprjeđenja i razvoja biciklizma i biciklističke infrastrukture, a jedan od zaključaka je da se radi lakšeg kretanja vozača bicikla prijelazi preko kolnika izvode bez poprečnog rubnjaka, odnosno spuštanjem prijelaza biciklističke staze na niveletu kolnika. Isto tako predlaže se, a u svezi prometovanja bicikla, propiše da se prilikom izgradnje ili rekonstrukcije cesta, prilaz biciklističke staze pješačko-biciklističkom prijelazu u pravilu treba projektirati i izvoditi odvojenog od pješačkog dijela staze ugradbom rubnjaka u visini 2-3 cm i u duljini od najmanje 1 m.

Nadalje, propisuje se da je u pješačkim zonama zabranjen promet motornih vozila, osim vozila s posebnom dozvolom za prometovanje motornih vozila uz plaćanje naknade, uz iznimku da, fizičke osobe koje imaju prijavljeno prebivalište i osigurano parkirališno mjesto u dvorištu ili garaži, u pješačkoj zoni ne plaćaju naknadu iz stavka 1. ovoga članka. Visinu i način plaćanja naknade određuje gradonačelnik. Osim u pješačkoj zoni, područja ograničenog prometa mogu se urediti i u drugim gradskim dijelovima i površinama. U područjima ograničenog prometa dopušten je promet vozilima s posebnom dozvolom za prometovanje motornih vozila uz plaćanje naknade. Pravo da u području središnjeg dijela Grada Zagreba i područjima ograničenog prometa vozila opskrbe i druga vozila mogu prometovati sukladno posebnim uvjetima. Gradonačelnik, uz prethodnu suglasnost nadležne policijske uprave, naredbom određuje pješačke zone, područje središnjeg dijela Grada Zagreba, područja ograničenog prometa (sportsko-rekreacijske zone i dr.), uvjete prometovanja vozila te uvjete za izdavanje, visinu naknade i rok važenja dozvole za prometovanje vozila te uvjete ulaza, prometovanja i izlaza vozila iz zone prometa u zaštićenoj kulturno-povijesnoj cjelini i kontaktnoj zoni. Prometovanje vozila u pješačkim zonama, području središnjeg dijela Grada Zagreba i područjima ograničenog prometa mora biti u skladu s naredbom propisanom stavka 7. istoga članka.

Na predloženi način propisuje se da se područja ograničenog prometa mogu urediti i u drugim gradskim dijelovima i površinama ne samo u pješačkim zonama, odnosno u dijelovima grada koji nisu pješačke zone, a pokaže se opravdanim i potrebni da se u istima ograniči promet, kao što su sportsko rekreacijske zone, na kojima do sada nije bilo propisano da se promet može ograničiti, a koje pitanje se nastavno može urediti propisanom naredbom.

**III. SREDSTVA ZA PROVOĐENJE ODLUKE** Za provođenje ove odluke nije potrebno osigurati dodatna sredstva u Proračunu Grada Zagreba za 2024. godinu.

**IV. OBRAZLOŽENJE ODREDABA PRIJEDLOGA ODLUKE**

**Članak 1.** propisuje da se u članku 3. stavku 1. točka 5. i točka 10. izričajno usklađuju sa Zakonom, a iza točke 13. Odluke dodaje se točka 14. koja glasi: “14. uvjete ulaza, prometovanja i izlaza vozila iz zone prometa u zaštićenoj kulturno-povijesnoj cjelini i kontaktnoj zoni.“

**Članak 2.** propisuje da se članak 11. Odluke mijenja na način da se promet biciklima odvija sukladno propisima kojima s uređuje sigurnost prometa na cestama i biciklistička infrastruktura.

**Članak 3.** propisuje da se članak 12. Odluke mijenja i istim se sada propisuje distinkcija između pješačkog dijela prijelaza i prijelaza vozača bicikla preko ceste, te se nastavno propisuje da prilikom izgradnje ili rekonstrukcije cesta, prilaz biciklističke staze pješačko-biciklističkom prijelazu u pravilu treba projektirati i izvoditi odvojenog od pješačkog dijela staze ugradbom rubnjaka u visini 2-3 cm i u duljini od najmanje 1 m.

**Članak 4.** propisuje da se članka 20. Odluke mijenja, te se istim propisuje da je u pješačkim zonama zabranjen je promet motornih vozila, osim vozila s posebnom dozvolom za prometovanje motornih vozila uz plaćanje naknade, uz iznimku da, fizičke osobe koje imaju prijavljeno prebivalište i osigurano parkirališno mjesto u dvorištu ili garaži, u pješačkoj zoni ne plaćaju naknadu iz stavka 1. ovoga članka. Nadalje, visinu i način plaćanja naknade iz stavka 1. ovoga članka određuje gradonačelnik. Osim u pješačkoj zoni, područja ograničenog prometa mogu se urediti i u drugim gradskim dijelovima i površinama. U područjima ograničenog prometa dopušten je promet vozilima s posebnom dozvolom za prometovanje motornih vozila uz plaćanje naknade. Pravo da se u području središnjeg dijela Grada Zagreba i područjima ograničenog prometa vozila opskrbe i druga vozila mogu prometovati sukladno posebnim uvjetima. Gradonačelnik, uz prethodnu suglasnost nadležne policijske uprave, naredbom određuje pješačke zone, područje središnjeg dijela Grada Zagreba, područja ograničenog prometa (sportsko-rekreacijske zone i dr.), uvjete prometovanja vozila te uvjete za izdavanje, visinu naknade i rok važenja dozvole za prometovanje vozila, te uvjete ulaza, prometovanja i izlaza vozila iz zone prometa u zaštićenoj kulturno-povijesnoj cjelini i kontaktnoj zoni. Prometovanje vozila u pješačkim zonama, području središnjeg dijela Grada Zagreba i područjima ograničenog prometa mora biti u skladu s naredbom propisanom stavkom 7. istoga članka.

**Članak 5.** propisuje da se u članku 21. Odluke iza riječi: „zonama“ dodaju se riječi: „i područjima ograničenog prometa“, a broj: „5.“ zamjenjuje se brojem: „7.“.

**Člankom 6.** propisuje dan stupanja na snagu ove odluke, sukladno članku 119. stavku 2. Poslovnika Gradske skupštine Grada Zagreba (Službeni glasnik Grada Zagreba 15/23), kojem je propisano da odluke i drugi opći akti stupaju na snagu najranije osmoga dana od dana objave.